ทัพเรือภาค 2 จับเรือประมงคราดปลิงทะเลเวียดนาม 1 ลำ พร้อมลูกเรือ 6 คน รุกล้ำน่านน้ำประเทศไทย แจ้ง 5 ข้อหาส่งพนักงานสอบสวน สภ.เมืองสงขลา ดำเนินคดี
ทัพเรือภาค 2 จับเรือประมงคราดปลิงทะเลเวียดนาม 1 ลำ พร้อมลูกเรือ 6 คน รุกล้ำน่านน้ำประเทศไทย แจ้ง 5 ข้อหาส่งพนักงานสอบสวนสถานีตำรวจภูธรเมืองสงขลา ดำเนินคดี          พล.ร.ท.สำเริง จันทร์โส ผู้บัญชาการทัพเรือภาคที่ 2 แถลงข่าวการจับกุมเรือประมงเวียดนาม 1 ลำ ที่ท่าเทียบเรือฐานทัพเรือสงขลา ทัพเรือภาคที่ 2 อำเภอเมือง จังหวัดสงขลา ซึ่งเป็นเรือคราดปลิงทะเล ที่รุกล้ำเข้ามาทำการประมงในน่านน้ำอาณาเขตของประเทศไทย พร้อมลูกเรือประมง 6 คน โดยทางศูนย์อำนวยการรักษาผลประโยชน์ของชาติทางทะเล ภาค 2 (ศรชล.ภาค 2) ได้รับแจ้งว่า มีเรือประมงต่างชาติเข้ามาลักลอบทำการประมง บริเวณแลตติจูด 8 องศา 9.5 ลิบดาเหนือ ลองติจูด 101 องศา 8.0 ลิปดาตะวันออก หรือบริเวณแบริ่ง 120 ระยะ 28 ไมล์ทะเล จากเกาะกระ จังหวัดนครศรีธรรมราช          พล.ร.ท.สำเริง จันทร์โส ผู้บัญชาการทัพเรือภาคที่ 2 จึงได้สั่งการให้เรือหลวงคลองใหญ่ที่ปฏิบัติภารกิจลาดตระเวณอยู่บริเวณใกล้เคียง ให้ทำการค้นหาตามที่ ศรชล.ภาค 2 ได้รับแจ้งข่าวจากเรือประมง เรือหลวงคลองใหญ่ได้ออกค้นหาตามแลต-ลอง ดังกล่าว พบเรือประมงเวียดนาม 1 ลำ ซึ่งเป็นเรือคราดปลิงทะเล พร้อมลูกเรือ 6 คน จึงเข้าทำการจับกุม และควบคุมเรือพร้อมลูกเรือทั้งหมดเดินทางกลับเข้าเทียบท่าเทียบเรือฐานทัพเรือสงขลา ทัพเรือภาคที่ 2          หลังจากนำเรือเข้าเทียบท่าเทียบเรือฐานทัพเรือสงขลา ทัพเรือภาคที่ 2 แล้ว พล.ร.ท.สำเริง จันทร์โส ผู้บัญชาการทัพเรือภาคที่ 2 ได้เดินทางไปทำการตรวจสอบเรือประมงเวียดนามคราดปลิงทะเล พร้อมเจ้าหน้าที่ ศรชล.ภาค 2 จากการตรวจสอบภายในเรือพบ ปลิงทะเลบรรจุอยู่ในถัง พลาสติก 200 ลิตร จำนวนมากพร้อมด้วยอุปกรณ์คราดปลิงทะเล          หลังจากนั้น พล.ร.ท.สำเริง จันทร์โส ผู้บัญชาการทัพเรือภาคที่ 2 พร้อมด้วยพร้อมเจ้าหน้าที่ ศรชล.ภาค 2 ได้แถลงข่าวการจับกุมเรือประมงเวียดนามคราดปลิงทะเล ที่รุกล้ำเข้ามาทำการประมงในน่านน้ำอาณาเขตของประเทศไทย พร้อมลูกเรือประมง 6 คน ในนามศูนย์อำนวยการรักษาผลประโยชน์ของชาติทางทะเล ภาค 2 (ศรชล.ภาค 2) โดยได้แจ้งข้อหา จำนวน 5 ข้อหากับลูกเรือประมงเวียดนามทั้ง 6 คน คือ          1.ร่วมกันทำประมงพาณิชย์โดยไม่มีใบอนุญาติทำการประมง (พ.ร.ก.การประมง พ.ศ.2558 มาตรา 36 ประกอบมาตรา 129 วรรคสอง)          2.เป็นคนต่างด้าวร่วมกันทำหน้าที่เป็นลูกเรือในเรือประมงโดยไม่ได้รับอนุญาต (พ.ร.บ.ว่าด้วยสิทธิการประมงในเขตการประมงไทย พ.ศ.2482 มาตรา5 ทวิมาตรา 11 ทวิ)          3.ทำการประมงในเขตการประมงไทย พ.ศ.2482 (มาตรา 7 วรรค 1 และมาตรา 11 วรรค 1)          4.ไม่เข้า-ออก ตามช่องด่านตรวจคนเข้าเมือง เขตท่าสถานี หรือท้องที่ที่กำหนด ไม่เข้า-ออก ตามเวลาที่กำหนด (พ.ร.บ.คนเข้าเมือง พ.ศ.2522)         และ 5.เข้ามาหรือออกไปโดยยื่นรายการ และไม่ผ่านการตรวจของพนักงานเจ้าหน้าที่ประจำด่านตรวจคนเข้าเมืองเส้นทางนั้น (พ.ร.บ.คนเข้าเมือง พ.ศ.2522)          ทั้งนี้ ได้นำตัวส่งพนักงานสอบสวนสถานีตำรวจภูธรเมืองสงขลา เพื่อดำเนินคดีตามกฎหมายต่อไป#ทัพเรือภาค 2 #เรือประมงคราดปลิงทะเลเวียดนาม #รุกล้ำน่านน้ำประเทศไทย #สำนักข่าวกรมประชาสัมพันธ์ #NNT #ILOVETHAILAND